Vir vleis mag jy reis(Foto: pixabay) Olie die jaggeweer en pak die kamoefleerdrag. Die minister vir bosbou, visserye en omgewingsake het pas gewysigde regulasies in die Staatskoerant afgekondig wat beteken reise in en uit Gauteng vir jagdoeleindes – mits dit jag vir die pot is – word voortaan toegelaat. “Interprovinsiale reis na en van Gauteng word toegelaat vir jag met die primêre doel om vleis te bekom om te eet, of vir uitdunning,” lui Creecy se aankondiging. Reise vir ontspanning na en van Gauteng word in dié stadium ingevolge die gewysigde vlak 4-afsonderingsregulasies wat pres. Cyril Ramaphosa verlede Sondag aangekondig het, steeds verbied. Reise vir sakedoeleindes word toegelaat. Die nuwe regulasies oor reis vir jag het reeds Maandag in werking getree. Luidens die regulasies bly wildreservate, botaniese tuine en akwariums steeds oop vir lede van die publiek, solank die toepaslike protokol gevolg word.